Lê-Jou-Eier Skryf-Safari: Skryf die storie klaar - Dis Ekke
Posted by HesterLeyNel on 2018-05-01
Lekkervurig is hierdie week se gasblogger en sy het gevra dat ons 'n einde moet skryf vir haar haar onklaar kortverhaal.
Sy kry nie kans om klaar te praat nie. Rooi stof slaan om hulle op. Dis Braam. Hy slaan remme aan toe hy hulle sien….en staar verbysterd na die toneel voor hom. Wat op aarde? Hoekom staan Saar hier op die hitte van die middag rond in haar hakskoene en met 'n tas?
"Saar! Moos?" skreeu-vra hy met sy hart in sy keel. "Wat gaan aan?"
"Ag, Braam", sê Saar, "die handpomp het gebreek toe ek water wou tap vir die wasgoed en ek kon nie … ek het nie geweet wat … dit was net te veel".
Skielik bars Braam uit van die lag. Saar gluur hom aan en Moos se mond hang oop. Is Braam ook nou besig om sy varkies te verloor? Hy staan daar en snik soos hy lag en skielik loop die trane ook oor sy wange. Saar hardloop na hom toe, slaan haar arms om hom en verseker hom dat sy nie sal weggaan nie, dat sy net hier by hom wil wees en nêrens anders nie.
"Ja, ek weet my Saar", sê Braam en hik-snik nog 'n slag. "Ek weet jy sal deur dik en dun by my staan … veral noudat ons die lotery gewen het!"
Nou hang Saar se mond oop en sy staar na Braam. "Wat? Hoeveel?"
"O", sê Braam, "darem seker net een, maar is dit nie genoeg nie?" Dan skaterlag hy weer.
"Een? Een wat?"
"Een paar pienkvoete!" Braam tel vir Saar op, swaai haar in die rondte en soen haar dan totdat sy na asem snak. "Tant Malie het die uitslae gekry. Ons gaan 'n baba hê, Saar", babbel Braam en vroetel in sy hempsak. "Kyk Tant Malie het vir my 'n afskrif van die laboratorium se brief gegee. Tant Malie sê ek moet jou nou mooi oppas en ondersteun, nie met jou baklei as die hormone jou eienaardig laat optree nie en jy moet gereeld vir Dokter Soois gaan sien."
"Moos, wat sê jy hiervan jong?" gesels Braam eenstryk voort en vroetel in sy hempsak, "hier, vat die geldjie en gaan koop vir jou 'n ietsie om te drink op die nuweling!"
Moos kry nie kans om Braam te bedank nie, ook nie om die paar geluk te wens nie, want hulle dans soos twee kinders daar in die stofpad rond. Hy kyk af na die onopgeëiste loterykaartjie in sy hand. Watter soort geld is dit dan kastig nou? Nog voordat hy vir Braam kan vra, druk Bella haar kop oor sy skouer en gryp die kaartjie behendig uit sy hand met haar groot geel tande.
"Hiert, jou vervlakste donkie!" sê Moos, lag dan oopmond vir Bella wat haar happie papier geniet, en vir Braam en Saar wat net oë het vir mekaar. Die wêreld is weer reg, soos dit hoort. Braam het net betyds die goeie nuus gebring.
Dis nou 'n lekker vrolike einde 😀😀😀 en wie weet…Bella kou miskien onwetend aan duisende Rande!!!
Ja, nou sal ons nooit weet nie. Onthou jy nog daai liedjie van die donkie wat 'n koerant vreet. Wie het dit gesing? Kyk hierdie https://www.youtube.com/watch?v=Q1tQk3IHF3M
Dis so lekker vrolik…. my pa was lief om dit te sing. Het Al Debbo dit nie op 'n stadium gesing nie. Dis ook soveel jare terug…. en my liewe kop voel al meer in die wolke.
Ek dink ook dit was Al Debbo
Volgens Lewies miljoene 😢
Sy is beter af as die Saar is Lewies se storie. Sy het pienkvoete en die liefde van haar man
Nou ok wat van Saar in my storie…. beter met of sonder Braam?????
As ek mag sê: dieselfde – ons het maar almal bagasie wat ons saamdra. Soms moet die maat maar 'n hand uitsteek en 'n tas optel om te help dra.
Dis mooi gestel Hester. Net partykeer is 'n ander ou se tas so swaar dat 'n mens sukkel om by te hou.
Ja ek ken van
Sê sommer hier vir jou geluk met jou eerste plek. Welgedaan!!!
Thank you, thank, thank you (bowing from the waist Elvis-style) 😄
So blerrie donkie. Hehe….en al die mooi nuus. Ek sien hulle dans!
Ag ja, dis nou ñ heerlikie einde!!! Jy beur sommer die dag op, Hester.
Dankie Seegogga. Ek is bevrees fiksie is nie my sterk punt nie – ek vertel makliker stukke uit my eie lewe en dan kan ek sommer 'n stukkie fiksie bylieg, haha.
Dis 'n slim manier waarop jy die titel van die verhaal motiveer!
Dankie Frannie, ek het in my kop gehad dat iets of iemand betyds moes wees anders sou dit mos nie die titel gewees het nie.
Jy is SKITTEREND! Sjoe! Ek het hierdie een geniet, het al lankal gewonder wanneer iemand die loterykaartjie inbring.
Dankie Toortsie! Dis seker omdat ons gewoonlik nie dobbel nie. Ek sê mos elke dag "as ek die Lotto wen … " maar sonder 'n kaartjie gaan ek ook nie ver kom nie.
Ek het ook nog nooit die Lotto gewen of verloor nie. ☺
Maar ons BOER en dis dobbelspel vervolmaak.
Enige werk, veral die stryd om dit te behou onder sekere omstandighede, is deesdae 'n dobbelspel. Altwee my seuns sit vanoggend steen en been en kla by hulle ma. Jy moet net hoor hoe ping my whatsapp.
😄 dis wat donkies doen, maar sê nou net daai was die wenkaartjie … !
Mooi man. geluk aan die toekomstge ouers. Saar beter nou mooi loop. Hoop nie sy loop weer weg met hoëhakskoene nie. Ek het ook al gedink om die loterykaartjie in te bring.
Ek wou eers vir Braam die lotery laat wen, maar toe dog ek dit sal darem net té gerieflik wees.
Dis baie goed vertel dat die pienkvoetjies die lewenslotery is en ou Bella wat die kaartjie opkou. Jy mag maar skryf hoor!
Ja-nee wat dis nie so maklik om dit te wen nie. Dalk gee Bella die papiertjie terug sonder te veel kousels, ha ha.
Ek gaan nie my hand in daai bek druk nie 😝
Nee wat. Ek het vroeër jare n raai gevat maar nooit eers een Rand gewen nie. My Ma en Tina het gereeld gekoop.
My man speel so nou en dan, maar ek hou hom in toom, want daai geld keer nooit weer terug nie.
Dis goed, veral as mens bereken hoeveel alreeds daarop uitgegee is.
Toe ek lees van die loterykaartjie wil ek jou uittrap omadat jy Leekervurig se oorspronklike luiy einde gebruik het maat toe is daat 'n twist in die lotto en nog 'n paar twists in Bella se ingewande
Whaha, daar is dalk miljoene twists in Bella se ingewande.
Vrek oulik geskryf! Ek het dit nou baie geniet. Ek sien ek is 'ge-link' deur seegogga, maar nou weet ek nie wat om te doen nie. 🙈
Dankie Sonell 😊 Seegogga het blykbaar per ongeluk skakels op haar blog gesit, maar toe weer afgehaal. Hierdie is nie 'n vervolgverhaal nie, so jy hoef niks te doen nie. Onthou net, as jy wil stem vir die wenners, moet jy dit voor vanmiddag 12:00 doen.
Mooi! Maar (sug) miskien was dit die groot wenkaartjie!
Jaaaa, ek sug ook oor daai ding. Dankie vir die inloer.
Mmm ekbeouvook dat hulle kaartjie wenven dan weer verloor maar kon nie dink hoe om dit te verloor nie. Roof? Ni op si n klein dorpie nie. Ongeluk? Te erg en te obvious. Donkie? Briljant! Ma toe het ek bietjie te lank gedink en te laat geskryf
Ai tog. Dalk kon jy die kaartjie in die pad laat val het waar ek dit later kon optel en gaan opeis … WAT? Ek mag mos maar droom.
nee jammer jong. Die wind het al gister darie kaartjie weggewaai die karoovlaktes in.
Geluk met die wen, Hester!!!!!xxx
O oeps! Ek het vir Lekkervurig gesê ek hoop nie ek wen nie, nou-nou dink iemand ek het die stelsel gemanipuleer (soos in 'n casino) 😄 Maar ek weet julle is nie sulke lelike mense nie, dus sê ek baie dankie vir diegene wat vir my gestem het.
Wonderlike einde, ek sien hulle dans dat die stofwolke staan.
Dankie 😊 dis darem maar 'n ander soort vreugde daardie wanneer jy lank gewag het vir die verrassingspakkie.